長樂梁世則爲余言林氏達觀樓横海嶠天下奇景也索詩爲賦一章
作者：沈與求
朝代：宋

paragraphs: 老眼紛世故，百嗜了若遺。
忽聞佳山水，未到神已馳。
迢迢古長樂，山水天下奇。
中有隱君子，少讀昇天詞。
兹遊不可遂，樓居在厜㕒。
要欲盡一覧，吞滅海嶠姿。
想當宴坐久，遠意渺莫追。
定見月嶺墮，洪瀾浴朝曦。
蓬萊蔚相向，拍手招安期。
秀色故可餐，卻粒到玉芝。
何當往從游，下視培塿卑。